Nee, fokus eerder: - 'N GEMEENTE IN AFRIKA VIR DIE HELE WÊRELD
Nee, fokus eerder:
Juis in daardie tyd het mense vir Jesus kom vertel van die Galileërs vir wie Pilatus laat doodmaak het waar hulle besig was om hulle offerdiere te slag. Toe antwoord Jesus hulle: "Dink julle dat hierdie Galileërs groter sondaars was as al die ander Galileërs omdat dit met hulle gebeur het? Nee, sê Ek vir julle, maar as julle julle nie bekeer nie, sal julle net soos hulle ook almal omkom! Of daardie agtien wat dood is toe die toring van Siloam op hulle ineengestort het, dink julle dat hulle skuldiger was as al die ander inwoners van Jerusalem? Nee, sê Ek vir julle, maar as julle julle nie bekeer nie, sal julle net soos hulle ook almal omkom."
"Ons verloor groot dele van die lewe deur 'n lewe te bou" - Mokokoma Mokhonoana
Aristotles het sy pen, of iets amper soos dit neergesit en begin dink: "Die lewe is eintlik tragies."
Shakespeare het sy pen, of iets amper oos dit neergesit en begin dink: "Die lewe is eintlik tragies."
So ook moes Martin Luther, Jacqui Kennedy en Evita Peron hul spreekwoordelike penne neersit en nadink oor hierdie feit: "Die lewe is eintlik tragies."
So ook het Jesus iets te se gehad oor tragedies. Om die waarheid te se, hierdie deel begin met Jesus wat nadink oor twee tragedies wat in die luisteraars van daardie tyd se geheues nog kon afspeel. Jesus sou hulle almal, en ook vir jou herinner, dat die lewe tragies is, maar nie 'n tragedie nie.
Jesus verwys in hierdie eerste paar verse na 'n gebeurtenis wat vir almal wat daar was net tragies sou wees. Nie een van hierdie verhale ter illustrasie is ongelukkig vir ons bekend buite die Bybel nie. Die eerste gaan oor Pilatus wat mense laat vermoor het terwyl hulle besig was om offers te bring. Niemand sou dink dat so iets kon gebeur nie. Wie maak iemand anders dood wanneer hulle by die spreekwoordelike kerk van daardie tyd is. Dis ondenkbaar dat 'n leier so iets sou aanvang.
Dan vertel hy die verhaal van die mense wat oorlede is toe 'n toring van Siloam op hulle geval het. Hierdie verhaal is nie histories erens opgeteken nie, maar dit moes 'n groot impak op die mense in daardie omgewing gehad het.
Dink nou maar vir een oomblik hoe op jou senuwees ons almal al was op die boonste vloer van 'n groot gebou. Die toring van Siloam was waarskynlik aan 'n muur aangeheg – 'n Muur waarop almal in daardie tyd gestap het.
Miskien het hulle in daardie tyd gese, nes ons vandag, dat so iets nie met hulle sal gebeur nie. Staan maar op die muur...
Vrees vir loop op 'n burg nadat jy gehoor het ander het deur die brug geval is iets wat ons almal goed verstaan. Wat ons nog beter verstaan, is die volgende emosie: "Om gekaap te word is iets wat met ander mense gebeur, totdat dit met jou gebeur..."
​Wanneer slegte dinge gebeur met mense wat dit nie verwag nie:
​Jesus verwys hier na twee gevalle van mense wat dood is sonder enige rede en redelik onvoorspelbaar. Soms gebeur slegte dinge met mense wat dit glad nie verwag nie. Dit geld natuurlik vir goeie dinge ook, maar meer daaroor later in die erediens.
Nou wil ons eers fokus op slegte dinge wanneer jy dit nie verwag nie. En dit gaan hier oor meer as net jou kar wat onverwags breek. Albei die gevalle wat Jesus noem verwys na iets wat lewens bedreig het. Die eerste gaan oor Pilatus wat mense sonder goeie rede vermoor, en die tweede oor mense wat net in 'n gebou was.
Die skare was waarskynlik stomgeslaan, en kom ons dink aan die tema vir 'n oomblik. Dis nie maklik om oor so tipe tema te gesels nie. Tog doen Jesus dit vir 'n baie spesifieke rede.
​Jesus herinner ons dat ons lewens ook onverwags kan eindig:
​Alhoewel elkeen van ons al met daardie emosie geleef het, word hierdie emosie deur Jesus gebruik om ons nederig te maak oor ons eie lewens. Ons word herinner dat ons menslik is, en dat ons lewens baie vinnig kan eindig.
Die feit dat die lewe kort is, maak dat dit ook dringendheid het. Wil jy daardie besigheid begin, doen dit voor jy dertig is. Hou jy van reis, moenie wag tot jy aftree nie, dis dalk te laat. Hoe ouer mens raak, hoe meer vind jy dat die lewe dringendheid het. Daardie dringendheid kan mens maklik depressief maak. Jy besef die lewe is nie vir altyd nie, maar jy voel dat jy nie die hulpbronne of kennis het om dit te verbeter nie.
Jesus wil daardie emosie ook aanspreek.
Hy doen dit deur 'n storie te vertel. Lukas 13:6-9
​Die vyeboom wat nie wou vrugte dra nie:
Daarna het Hy hierdie gelykenis vertel: "'n Man het 'n vyeboom gehad wat in sy wingerd geplant was. Toe hy vrugte daaraan kom soek maar niks kry nie, sê hy vir die tuinier: 'Kyk, dis nou drie jaar dat ek aan hierdie vyeboom vrugte kom soek, en ek kry niks nie. Kap hom uit! Waarom moet hy langer die grond uitput?' Maar die tuinier antwoord: Meneer, laat hom nog hierdie jaar staan. Ek sal die grond rondom hom omspit en bemes. Miskien sal hy dan volgende jaar vrugte dra. Maar so nie, kan u hom uitkap."
Jesus probeer die mense herinner aan iets anders wat aansluit by die tema. Soms gebeur slegte dinge met mense onverwags, maar soms ook goeie dinge met mense onverwags gebeur.
Ons elkeen was al daar dat iets slegs met ons gebeur wat ons nie verwag het nie, maar die teenoorgestelde is ook waar. In hierdie verhaal is ons elkeen die vyeboom. Soms verwag ons dat die slegste gaan gebeur, maar dit doen nie.​
​'n Lewe van spanning:
​Die verhaal word afgesluit met 'n oop einde. Ons weet nie wat 'n jaar later gebeur nie. Word die vyeboom uitgekap of nie?
Jesus se vir ons duidelik in hierdie verhaal: Die lewe is soms tragies, maar dis nooit 'n tragedie nie. Teenoor die vrees dat onverwagse slegte dinge gebeur, weet ons een tragiese gebeurtenis nie ons lewens definieer nie. Ons lewens is nie totaal-en-al tragedies omdat daar een tragiese gebeurtenis is of was nie.
Die lewe word aan mekaar gesin deur meer as dit.
Die spanning om sonder die uiteinde te leef:
Omdat ons nie weet wat volgende gebeur nie, kan ons net in totale afhanklikheid van God leef. Dis onmoontlik om werklik te kan leef sonder dat jy die spanning van die onverwagse omarm en as't ware se: "Wel, ek weet nie hoe alles gaan eindig nie, maar ek weet die Een wat saam met my stap is werklik 'n wonderlike God".
​So dit gaan oor fokus:
​Hierdie verhaal van Jesus is op die ou end een wat gaan oor fokus. Om te fokus op ander wat tragies dood gaan, kan ons dankbaar maak dat dit nie met ons gebeur nie, maar dit kan ook ons vryheid steel om werklik te leef. Soek eerder die geleenthede wat jy soos die vyeboom genade ontvang het. Leef in die genade, en fokus eerder daarop.
Jou lewe is nie 'n tragedie nie!
Die enigste persoon wat die voorreg het om jou lewe te definieer, is jy. Niemand anders mag dit doen nie, en wanneer iemand probeer om dit te doen, moenie daarvoor val nie. Jy soek na God in jou lewe, en ander kan help, maar pasop vir ander wat jou definieer sodat dit inpas in die manier wat hulle graag die lewe wil sien.